Document ID: 32011D0214
Publication Date: 2011-04-01

Content:
DEĊIŻJONI TAL-KUMMISSJONI
tal-1 ta’ April 2011
li temenda l-Anness II sa IV mad-Direttiva tal-Kunsill 2009/158/KE dwar il-kondizzjonijiet tas-saħħa ta’ bhejjem li jirregolaw il-kummerċ intra-Komunitarju u l-importazzjoni ta’ tajr u bajd għat-tfaqqis minn pajjiżi terzi
(notifikata bid-dokument numru C(2011) 2068)
(Test b’relevanza għaż-ŻEE)
(2011/214/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2009/158/KE tat-30 ta’ Novembru 2009 dwar il-kondizzjonijiet ta’ saħħa ta’ bhejjem li jirregolaw il-kummerċ intra-Komunitarju, u l-importazzjoni ta’ tajr u bajd għat-tfaqqis minn pajjiżi terzi (1), u b’mod partikolari l-Artikolu 34 tagħha,
Billi:
(1)
Id-Direttiva 2009/158/KE tistabbilixxi l-kondizzjonijiet ta’ saħħa tal-annimali li jirregolaw il-kummerċ fi ħdan l-Unjoni ta’ tjur u bajd għat-tfaqqis, u l-importazzjonijiet tagħhom minn pajjiżi terzi. L-Anness II magħha jistabbilixxi r-regoli għall-approvazzjoni ta’ stabbilimenti għall-finijiet ta’ kummerċ fi ħdan l-Unjoni ta’ dawk il-prodotti bażiċi. Il-Kapitoli II, III u IV ta’ dak l-Anness jistipulaw il-kondizzjonijiet għall-faċilitajiet u t-tħaddim ta’ dawn l-istabbilimenti, programmi ta’ sorveljanza fuq il-mard u l-kriterji għas-sospensjoni jew l-irtirar tal-approvazzjoni ta’ stabbiliment, li jinkludu t-testijiet għal ċerti mikroorganiżimi, għas-Salmonella u għall-Mycoplasma, li għandhom jitwettqu fl-istabbilimenti approvati għall-kummerċ fi ħdan l-Unjoni.
(2)
L-esperjenza miksuba mill-implimentazzjoni tal-kondizzjonijiet għall-faċilitajiet u t-tħaddim tal-istabbilimenti stabbiliti fil-Kapitolu II tal-Anness II mad-Direttiva 2009/158/KE turi li huwa xieraq li dawn jiġu adattati għall-prassi attwali fl-industrija, b’mod partikolari fir-rigward tal-imġiba ta’ speċi differenti ta’ tjur meta jbidu.
(3)
Barra minn hekk, il-Kapitoli III u IV tal-Anness II mad-Direttiva 2009/158/KE għandhom jiġu emendati biex iqisu l-progress xjentifiku li jsir fit-tekniki dijanjostiċi għall-Mycoplasma b’konformità mal-Kapitolu 2.3.5 tal-Manwal tat-Testijiet Dijanjostiċi u l-Vaċċini tal-Organizzazzjoni Dinjija għas-Saħħa tal-Annimali u l-bidliet għan-nomenklatura tas-Salmonella skont iċ-Ċentru ta’ Kollaborazzjoni tal-Organizzazzjoni Dinjija tas-Saħħa għar-Referenza u r-Riċerka tas-serovars tas-Salmonella tal-2007 u b’konformità mal-Kapitolu 2.3.11 tal-Manwal tat-Testijiet Dijanjostiċi u l-Vaċċini tal-Organizzazzjoni Dinjija tas-Saħħa tal-Annimali.
(4)
L-Anness III mad-Direttiva 2009/158/KE jistabbilixxi l-kundizzjonijiet tal-vaċċinazzjoni tat-tjur. Huwa għandu jiġi emendat sabiex jinkludi kondizzjonijiet speċifiċi għall-vaċċinazzjoni kontra s-Salmonella.
(5)
Huwa neċessarju wkoll li jiġu emendati ċerti referenzi relatati mal-vaċċinazzjoni kontra l-influwenza tat-tjur fil-mudelli taċ-ċertifikati veterinarji stabbiliti fl-Anness IV mad-Direttiva 2009/158/KE.
(6)
Ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 fuq il-kontroll tas-salmonella u aġenti Zoonotiċi oħra speċifiċi li jkun hemm ġewwa l-ikel (2) jistipula regoli li jiżguraw li jittieħdu miżuri xierqa u effettivi għas-sejbien u l-kontroll tas-salmonella u aġenti żoonotiċi oħra. Huwa jistipula li l-qatgħat jew il-merħliet ta’ oriġini ta’ ċerti speċi elenkati fl-Anness I ma’ dak ir-Regolament iridu jiġu ttestjati għal ċerti żoonożi speċifikati u aġenti żoonotiċi qabel ma jintbagħtu kwalunkwe annimali ħajjin jew bajd għat-tfaqqis min-negozju tal-ikel tal-oriġini. Id-data u r-riżultati tat-test għandhom ikunu inklużi fiċ-ċertifikati veterinarji rilevanti, stipulati fil-leġiżlazzjoni tal-Unjoni, inkluża d-Direttiva 2009/158/KE.
(7)
L-Anness IV mad-Direttiva 2009/158/KE jistabbilixxi mudell taċ-ċertifikati veterinarji għall-kummerċ fi ħdan l-Unjoni ta’ tjur u bajd għat-tfaqqis.
(8)
Ir-Regolament tal-Kummissjoni (KE) Nru 584/2008 tal-20 ta’ Ġunju 2008 li jimplimenta r-Regolament (KE) Nru 2160/2003 tal-Parlament Ewropew u tal-Kunsill dwar mira Komunitarja għat-tnaqqis tal-prevalenza tas-Salmonella Enteritidis u s-Salmonella Typhimurium fid-dundjani (3) jistipula li r-rekwiżiti ta’ ttestjar japplikaw ukoll għall-qatgħat tad-dundjani mill-1 ta’ Jannar 2010 u ċ-ċertifikati veterinarji rispettivi stabbiliti fl-Anness IV mad-Direttiva 2009/158/KE għandhom għalhekk jiġu emendati skont dan.
(9)
L-Annessi II, III u IV mad-Direttiva 2009/158/KE għandhom għalhekk jiġu emendati skont dan.
(10)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi II, III, u IV mad-Direttiva 2009/158/KE huma emendati skont l-Anness ma’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, l-1 ta’ April 2011.

Metadata:
Eurovoc Level 1 Categories: 100157
100143
100149
100147
100156
Eurovoc Level 2 Categories: 100191
100171
100193
100215
100254
100250
Eurovoc Level 3 Categories: 2479
3489
614
2711
2450
2737
All Eurovoc Categories: 1309
1596
2121
2300
4743
619